La Regidoria de Medi Ambient coordina amb les forces de seguretat el control dels abocadors il·legals
13 de juny de 2018

La Regidoria de Medi Ambient de l'Ajuntament de Llíria reforçarà el control dels abocadors il·legals a la localitat. Per a això, “s'estan articulant noves mesures entre la Guàrdia Civil, la Policia Autonòmica i la unitat rural de la Policia Local per a poder arribar a tots els racons del terme municipal i localitzar possibles infractors”, hi ha assenyalat l'edil de l'àrea, Francesc Fombuena. A més, “l'ús de drons oferix un gran avanç en la futura vigilància d'estes infraccions”, ha apuntat.

L'Ajuntament té identificats més de 200 punts il·legals, “un greu problema que Llíria patix des de fa anys, perquè creen focus d'insalubritat, generen un elevat risc d'incendi i provoquen un efecte reclam d'incivisme continuat”, hi ha assenyalat Fombuena. “Açò ha suposat, a més, campanyes extraordinàries de neteja de les brigades municipals, amb un cost econòmic considerable que al final paguen tots els veïns”, ha afegit.

El regidor de Medi Ambient ha indicat que “és una falta de consideració a la resta de conciutadans depositar qualsevol tipus d'efectes al costat de contenidors o en la via pública quan es disposa d'un servici de replega a domicili a més d'un ecoparc obert de dilluns a dissabte de 8 a 20 hores”.

Des del departament municipal es recorda que desfer-se d'efectes i fem en la via pública està prohibit, tant en un terreny rústic com en el nucli urbà. Les infraccions en este sentit poden ocasionar multes de 600 fins a 30.000 euros. Per això, la regidoria demana la col·laboració ciutadana, per respecte al medi ambient i a les normes bàsiques de convivència.

Expedient sancionador

La Guàrdia Civil va identificar recentment una persona responsable de tirar fem en un abocador il·legal, als voltants del paratge de Pla de Calbo. L'implicat va ser sorprés mentres depositava en el lloc restes de poda, sacs amb roba usada i de ciment amb runes.

Els agents han remés el cas a l'Ajuntament, per a l'obertura d'un expedient sancionador, segons establisquen els tècnics, una vegada analitzada la documentació aportada per la Guàrdia Civil.